Tysk avis: FIFA-presidenten risikerer utestengelse etter e-post-avsløringer
Han er mannen som skal reformere skandaleomsuste FIFA , men for øyeblikket er det Gianni Infantino selv det stormer rundt. Torsdag avslørte tyske Welt am Sonntag at de har sett e-poster som kan få den nylig valgte FIFA-presidenten utestengt, dersom det viser seg at de er ekte. – Hemmelige e-poster viser hvordan FIFA slettet opptak gjort på FIFA-rådsmøte. Slettingen ble gjort på Infantinos ordre, melder avisen, og skriver at Infantino risikerer å bli utestengt i 90 dager, slik tidligere president Sepp Blatter ble før han etter hvert ble utestengt i åtte år. Utestengelsen av Infantino vil i så fall være i påvente av en etterforskning som skal avgjøre hvorvidt Infantino er skikket til å være en del av fotballverdenen eller ikke. FIFA har selv ikke bekreftet at de har begynt en etterforskning av Infantino, som ble valgt til FIFA-president i februar, men en anonym kilde sier at det er en rekke anklager mot det som skal være «FIFAs redningsmann». – Det er så mange mistanker mot ham at man ikke kan se skogen for bare trær, sier en kilde til Die Welt. FÅTT MED DEG? Siem blir en av Infantinos nærmeste Andre mistanker dreier seg ifølge Die Welt om misbruk av forbundet penger i forbindelse med reiser, at den nye generalsekretæren Fatma Samoura ble innsatt ikke helt i tråd med reglementet og kjøp av en frakk til 1000 sveitsiske franc. Men det mest alvorlige er den angivelige slettingen av opptak gjort på kongressen i mai. Og i e-post-korrespondansen Die Welt har fått tilgang til, bekrefter Marco Villiger, leder av FIFAs juridiske avdeling, den 23. mai at det var Infantino som kom med kravet om å ødelegge opptakene. På selve møtet skal det ifølge avisen ha blitt diskutert et komplott mot Domenico Scala, leder av revisjonskomiteen i FIFA og mannen som i stor grad var med på å drive frem korrupsjonsskandalen FIFA er rammet av. Scala trakk seg fra FIFA den 14. mai, rett etter kongressen i Mexico, på grunn av uenigheter med Infantino.
Den tyske avisen Welt am Sonntag hevder å ha sett hemmelige e-poster som kan få FIFA-president Gianni Infantino utestengt.